Shelter (filamu ya 2026)

**"Shelter"** ni filamu ya kusisimua na mapigano ya mwaka 2026 iliyochezwa na Jason Statham kama muuaji wa zamani wa serikali ya Uingereza. Anaishi kwa kujitenga kwenye pwani ya Scotland, lakini analazimika kurejea kwenye mapambano makali na maisha yake ya zamani wakati anapomlinda msichana mdogo dhidi ya shirika lililoazimia kumwangamiza. Filamu hii imeongozwa na Ric Roman Waugh na kuandikwa na Ward Parry. Waigizaji wengine katika filamu hii ni pamoja na Bodhi Rae Breathnach, Bill Nighy, Naomi Ackie, na Daniel Mays.

## Hadithi
Michael Mason, muuaji wa zamani wa serikali, anaishi kwenye kisiwa cha Outer Hebrides nje ya pwani ya Scotland akiwa na mbwa wake. Kila wiki, Michael hupokea mahitaji kutoka kwa Jessie, binti mdogo anayehuzunika kufuatia kifo cha mama yake. Hata hivyo, Jessie anazidi kukasirishwa na dharau ya Michael pamoja na tabia yake ya kujitenga, ikizingatiwa kuwa mama yake na mjomba wake walimfahamu Mason lakini hawakumwambia kabla mama yake hajafariki.

Dhoruba kali inasababisha mjomba wake Jessie kuondoka; Jessie anajaribu kumfuata, lakini anaanguka kutoka kwenye boti na kuvunjika kifundo cha mguu kabla ya Mason kumwokoa. Tukio hilo linamwacha Jessie akiwa amekwama kisiwani baada ya dhoruba kupindua boti ya mjomba wake na kumsababishia kifo cha kumezwa na maji. Mason anamtunza, na wakati akipata nafuu, wawili hao wanajenga ukaribu. Michael anaenda barani kununua nguo mpya na dawa, lakini kwa bahati mbaya anachochea hisia za msimamizi wake wa zamani na Mkuu wa MI6, Manafort, pamoja na msaidizi kaimu mkuu wa MI6, Roberta. Shirika hilo linatuma kikosi cha mauaji kumwangamiza Mason baada ya kuasi na kuvujisha mfumo wa kisasa wa ujasusi wa MI6, THEA (Total Human Engagement Analytics), uliotumika kutambua na kuondoa tishio lolote kwa nchi. Mason alikuwa opereta wa zamani wa Black Kites, kikosi maalum cha mauaji cha serikali kutoka MI6, ambacho alikiasi baada ya kukataa kumuua ofisa wa ujasusi wa kigeni aliyekuwa anatoroka.

Michael anakiua kikosi kizima akitumia mitego mbalimbali aliyoiweka kisiwani na kutoroka na Jessie hadi kwenye shamba moja la Scotland, ambapo mkulima mmoja, Angus, anawakaribisha. Katika kujibu mapigo, Manafort anamtuma muuaji wake mkuu wa Black Kite, Jack Workman, kumuua Michael na Jessie ili kufuta ushahidi wote. Mtoto wa Angus, Callum, anapiga simu polisi; Workman anaingilia simu hiyo na kumuua Angus. Michael na Workman wanaingia kwenye mchuano wa kufukuzana kwa magari kabla ya kutoroka mikononi mwa mamlaka.

Michael na Jessie wanakutana na Arthur Booth, mtaalamu wa programu za kompyuta na mwanzilishi wa THEA, na kumuomba amtafutie Jessie njia salama ya kutoroka kwenda Uhispania. Booth anamshauri amtafute Kamal, mfanyabiashara wa kusafirisha binadamu, kabla ya Workman kushambulia nyumba hiyo salama na kuwalazimisha Michael, Jessie, na Booth kutoroka. Muda mfupi baadaye, Mason na Jessie wanaenda kwenye klabu ya usiku kutafuta hifadhi na kukutana na Kamal kwa ajili ya safari ya Jessie. Hata hadi huko, mawakala wa Black Kite wa Manafort wanavamia klabu hiyo, lakini Mason anawaua wote na kumwokoa Jessie, akimfanya apande boti kuelekea Uhispania kabla ya yeye mwenyewe kuvamiwa na Workman. Michael na Workman wanapambana vikali kwa mikono ambapo Michael anamshinda Workman na kumuua.

Kisha Michael anaelekea kwenye makazi binafsi ya Manafort, anawaua walinzi wake, na kumkabili Manafort. Manafort anamfokea Michael kwa kuvunja sheria muhimu zaidi ya Black Kites: uaminifu. Michael anamjibu kuwa amebaki hai kwa sababu alipata utu wake badala ya utii wa kipofu, kisha anampiga risasi na kumuua Manafort.

Miezi mitatu baadaye, Roberta anakuwa mkuu wa MI6 na anatambua kuwa, ingawa hawataki tena kumuua Mason, bado watajaribu mbinu zisizo za kifo kumrudisha kikosini. Wakati huo huo, kule Ronda, Jessie ameketi kwenye mkahawa na kupokea kete ya mchezo wa chess kutoka kwa Mason, ambaye anamtazama kutokea dirishani. Mason anaondoka wakati Jessie anageuka, huku binti huyo akijua kuwa Mason atamlinda ikiwa shirika lake la zamani litarudi na kwamba atakuwa naye daima.
## Waigizaji
* Jason Statham kama Michael Mason, muuaji wa zamani wa serikali
* Bodhi Rae Breathnach kama Jessie
* Bill Nighy kama Manafort, msimamizi wa zamani wa Mason
* Naomi Ackie kama Roberta, msaidizi wa Manafort
* Daniel Mays kama Arthur Booth, rafiki wa Michael mtaalamu wa teknolojia
* Céline Buckens kama Maddison
* Harriet Walter kama Waziri Mkuu Fordham
* Bryan Vigier kama Workman
* Michael Shaeffer mjomba wake Jessie
* Tom Wu kama Kamal
## Mapokezi 
### Mapato ya mlangoni 
Nchini Marekani na Kanada, *Shelter* ilitolewa sambamba na filamu za *Send Help*, *Iron Lung*, na *Melania*. Ilikusanya kiasi cha dola milioni 5 kutoka kwenye majumba ya sinema 2,726.

### Maoni ya wakosoaji 
  Watazamaji waliohojiwa na CinemaScore waliipa filamu hii wastani wa daraja la "B+" katika kipimo cha kuanzia A+ hadi F.
## Marejeo
## Viungo vya nje
* 
* 
* 

Jamii:Filamu za 2026